આલોક જોષી અને સુધા બન્નેની મૅરિડ લાઇફને પાંત્રીસ વર્ષ થઈ ગયાં છે. આલોક બિઝનેસમૅન છે અને સુધા હાઉસવાઇફ છે. બન્નેનો દીકરો હજી હમણાં જ સિંગાપોર સેટ થયો છે અને દીકરીનાં મૅરેજ થઈ ગયાં છે. સુધાની એક જ ફરિયાદ છે કે આલોક તેને સમય નથી આપતો. પાંત્રીસ વર્ષની આ ફરિયાદને ધ્યાનમાં રાખીને આલોક એક દિવસ અચાનક જ નિર્ણય લે છે કે હવે તે બિઝનેસમાંથી રિટાયરમેન્ટ લઈ લેશે. ઘરે આવીને તે સુધાને પોતાના મનની આ વાત કહેવા જાય એ પહેલાં જ સુધા તેને ઝાટકો આપે છે અને કહે છે કે તેણે એક જૉબ શોધી લીધી છે અને આવતી કાલથી તેણે જૉબ જૉઇન કરવાની છે. સમય આપી શકે એ માટે પતિ નિવૃત્તિ લે છે અને સમય પસાર નહોતો થતો એટલે વાઇફ એ જ સમયે પ્રવૃત્તિ શોધી લે છે. આખી વાત ફેરવાઈ જાય છે. હવે આખો દિવસ પતિ ઘરમાં છે અને સુધા બિઝી છે. આ સિચુએશનનો લાભ લેનારાઓ પણ પડ્યા જ હોય છે, જે ઘરમાં આવીને મરીમસાલાના ડબ્બા ખાલી કર્યા કરે અને કંકાસને વધારવાનું કામ કરે. નાટકના ડિરેક્ટર વિપુલ મહેતા કહે છે, ‘એકબીજાને ઓળખવા અને એકબીજાને પામવાનો જે પ્રયાસ સજાગપણે થવો જોઈએ એ નથી થતો, જેને લીધે અનેક પ્રકારની મિસઅન્ડરસ્ટૅન્ડિંગ શરૂ થાય છે.’